## Pravilnik o uvjetima za obavljanje zdravstvenih pregleda, vrsti i opsegu pregleda, načinu vođenja evidencije i medicinske dokumentacije vozača i kandidata za vozače

### NN 92/2005 (27.7.2005.), Pravilnik o uvjetima za obavljanje zdravstvenih pregleda, vrsti i opsegu pregleda, načinu vođenja evidencije i medicinske dokumentacije vozača i kandidata za vozače

# MINISTARSTVO ZDRAVSTVA I SOCIJALNE SKRBI

**1846**

Na temelju članka 234. stavka 5. podstavka 1.
Zakona o sigurnosti prometa na cestama (»Narodne novine« broj 105/2004),
ministar zdravstva i socijalne skrbi donosi

## PRAVILNIK

### O UVJETIMA ZA OBAVLJANJE ZDRAVSTVENIH PREGLEDA, VRSTI I OPSEGU PREGLEDA, NAČINU VOĐENJA EVIDENCIJE I MEDICINSKE DOKUMENTACIJE VOZAČA IKANDIDATA ZA VOZAČE

Članak 1.

Ovim Pravilnikom utvrđuju se uvjeti za
obavljanje zdravstvenih pregleda, vrsta i opseg pregleda, način vođenja
evidencije i medicinske dokumentacije, izdavanje uvjerenja i izvještavanja o
zdravstvenoj sposobnosti vozača i kandidata za vozače.

Članak 2.

Vozači i kandidati za vozače svrstavaju se prema
sadržaju i rokovima pregleda u sljedeće skupine:

– kategorije vozača kojima upravljanje vozilom
nije osnovno zanimanje: M, A1, A, B, B+E i F,

– kategorije vozača kojima je upravljanje
vozilom osnovno zanimanje, odnosno sastavni dio posla koji pretežito obavljaju:
M, A1, A, B, B+E, C1, C, C1+E, C+E, D, D+E, F, G i H kategorije.

Članak 3.

Ministar zdravstva i socijalne skrbi ovlašćuje
zdravstvene ustanove i trgovačka društva koja u svom sastavu imaju djelatnost
medicine rada ili privatne ordinacije medicine rada za obavljanje pregleda
vozača i kandidata za vozače.

Zdravstvene ustanove koje u svom sastavu imaju
djelatnost medicine rada ili privatne ordinacije medicine rada obvezne su
voditi evidenciju svih pregledanih vozača i kandidata za vozače.

Zdravstvene ustanove, trgovačka društava i
privatne ordinacije medicine rada obvezne su čuvati medicinsku dokumentaciju
sukladno posebnim propisima.

Članak 4.

Zdravstveni pregledi vozača i kandidata za
vozače kojima upravljanje vozilom nije osnovno zanimanje sukladno ovom
Pravilniku su:

– zdravstveni pregled kandidata prije početka
osposobljavanja za vozače,

– redovni nadzorni zdravstveni pregledi vozača,

– izvanredni nadzorni zdravstveni pregled
vozača.

Članak 5.

Zdravstveni pregled kandidata prije početka
osposobljavanja za vozače određene kategorije obavlja se radi izdavanja
uvjerenja o zdravstvenoj sposobnosti za vozača.

Članak 6.

Redovni nadzorni zdravstveni pregled obavlja se
kod svakog produženja roka važenja vozačke dozvole, tako da ograničenje
zdravstvene sposobnosti ne može biti kraće od godine dana.

Članak 7.

Zdravstveni pregled prije početka
osposobljavanja kandidata za vozače radi izdavanja uvjerenja o zdravstvenoj
sposobnosti, sastoji se najmanje od sljedećih pregleda: kompletnog pregleda
specijalista medicine rada (anamneza, kompletan status),

– izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije određeno,

– pregleda vidnih funkcija: oštrine vida
(naturalnog, korigiranog), bulbomotorike, raspoznavanja boja, vidnog polja,

– po indikaciji psihologijskog testiranja
intelektualnih sposobnosti i osobnosti,

– ako je za donošenje konačne ocjene zdravstvene
sposobnosti potrebno dodatno mišljenje specijalista drugih specijalnosti,
pregledanik će biti upućen specijalisti ovisno o indikaciji.

Članak 8.

Redovni nadzorni zdravstveni pregled vozača i
vozača starijih od 80 godina radi izdavanja uvjerenja o zdravstvenoj
sposobnosti za produženje vozačke dozvole čine sljedeći pregledi:

– kompletan pregled specijalista medicine rada
(anamneza, kompletan status),

– izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije određeno,

– pregleda vidnih funkcija: oštrine vida
(naturalnog, korigiranog), bulbomotorike, raspoznavanja boja, vidnog polja,

– psihologijsko testiranje intelektualnih
sposobnosti i osobnosti po indikaciji,

– ako je za donošenje konačne ocjene zdravstvene
sposobnosti potrebno dodatno mišljenje specijalista drugih specijalnosti,
pregledanik će biti upućen specijalistu ovisno o indikaciji.

Članak 9.

Izabrani liječnik opće/obiteljske medicine i
liječnik druge specijalnosti obvezan je obavijestiti nadležnu policijsku upravu
o tome da je kod određene osobe promijenjeno zdravstveno stanje tako da bitno
utječe na sigurno upravljanje vozilom.

U slučaju iz stavka 1. ovoga članka policijska
uprava upućuje vozača na izvanredni zdravstveni pregled. Nova vozačka dozvola
izdaje se s rokom važenja navedenom u uvjerenju o zdravstvenoj sposobnosti; u
slučaju privremene nesposobnosti uskraćuje se za vrijeme trajanja privremene
nesposobnosti, dok se kod trajne nesposobnosti izdavanje dozvole uskraćuje
trajno.

Članak 10.

Vozači i kandidati za vozače kojima upravljanje
vozilom nije osnovno zanimanje ocjenjuju se sposobnim na rok od 10 godina,
odnosno do mijenjanja vozačke dozvole svakih deset godina. Uz zahtjev za
mijenjanje vozačke dozvole vozač obvezan je priložiti uvjerenje o zdravstvenoj
sposobnosti vozača.

Vozači stariji od 80 godina ocjenjuju se
sposobnima na rok od dvije godine.

Članak 11.

Na zdravstvenom pregledu kandidata prije početka
osposobljavanja za vozače, na redovnom i na izvanrednom nadzornom zdravstvenom
pregledu vozača, vozači kojima upravljanje vozilom nije osnovno zanimanje
ocjenjuju se sposobnima uz vremensko ograničenje u sljedećim slučajevima:

– ako imaju kompletni srčani blok, nakon
ugradnje elektrostimulatora (pace-maker) i redovnih kontrola kojima se
potvrđuje uredna srčana funkcija,

– ako imaju samo jedno oko uz uvjet da je
oštrina vida tog oka sa ili bez korekcije najmanje 0,8 i da je od gubitka oka
prošlo više od 6 mjeseci,

– ako su dijabetičari pod terapijom, uz uvjet da
ne uzimaju lijekove s hipoglikemičkim učinkom, da se redovno kontroliraju kod
dijabetologa i imaju regulirane vrijednosti šećera u krvi,

– ako imaju poremećenu funkciju lokomotornog
sustava uslijed bolesti ili stanja kostiju, zglobova ili mišića, ili postoje
deformiteti, kontrakture ili nedostatak, koji oštećuju funkciju dijela ili
cijelog ekstremiteta, uz uvjet da mogu upravljati standardnim vozilom.

Članak 12.

Kandidati za vozače i vozači kojima upravljanje
vozilom nije osnovno zanimanje ocjenjuju se sposobnima i onda kada im je
tijekom vožnje potrebno neko pomagalo ili adaptacija vozila, što treba biti
navedeno i u uvjerenju o zdravstvenoj sposobnosti i u vozačkoj dozvoli:

– kada vozač ili kandidat za vozača postiže
propisanu oštrinu vida korekcijom uporabom naočala; naočala ili kontaktnih
leća; kontaktne leće na jednom ili oba oka, obvezan je tijekom vožnje koristiti
propisano optičko pomagalo,

– kada vozač ili kandidat za vozača rabi slušni
amplifikator, obvezan je koristiti slušno pomagalo tijekom vožnje,

– kada je vozač ili kandidat za vozača gluha ili
gluhonijema osoba,

– kada je vozač ili kandidat za vozača sposoban
za vožnju uz adaptaciju, obvezan je posjedovati potvrdu da je vozilo kojim
upravlja adaptirano, sukladno nedostatku koji je uvjetovao potrebu adaptacije.

Članak 13.

Vozači i kandidati za vozače kojima upravljanje
vozilom nije osnovno zanimanje uvijek se ocjenjuju nesposobnima ili privremeno
nesposobnima kada boluju od sljedećih bolesti ili stanja:

a) bolesti ili stanja iz područja psihologije,
psihijatrije i neurologije:

1) psihomotorni i senzomotorni poremećaji
(smanjena okulomotorna koordinacija, psihomotorna i senzomotorna usporenost),

2) intelektualna insuficijencija ispod graničnih
vrijednosti, neovisno o etiologiji,

3) izrazite promjene kognitivnih funkcija:
smetnje, smanjenje ili odsutnost pažnje i koncentracije, poremećaji opažanja,
mišljenja i pamćenja, sindromi koji bitno utječu na sigurno upravljanje
vozilom, za vrijeme dok traju navedene promjene,

4) poremećaj strukture ličnosti: poremećaj
prilagodbe, psihopatije, sociopatije, granični poremećaj osobnosti (»border
line«), emocionalna nezrelost i nestabilnost, sindromi koji bitno utječu na
sigurno upravljanje vozilom, za vrijeme dok traju navedene promjene,

5) organski duševni poremećaji i organski
poremećaj ličnosti,

6) psihoze: akutne, bez obzira na etiologiju,
kronične s rezidualnim i regresivnim promjenama,

7) perzistirajući sumanuti poremećaji,

8) afektivni poremećaji: manični, depresivni,
bipolarni, sa ili bez psihotičnih simptoma, kao i recidivirajući sindromi koji
bitno utječu na sigurno upravljanje vozilom, a koji se ne mogu uspješno
regulirati terapijom. Ako se mogu regulirati terapijom, nesposobni su samo onda
kada je sama terapija kontraindikacija za sigurno upravljanje vozilom,

9) neurotski poremećaji vezani za stres (teži
anksio-depresivni, fobično-anksiozni, disocijativni, opsesivno-konfuzivni, i
recidivirajući), dok se ne mogu uspješno regulirati terapijom, kronični PTSP sa
psihotičnim epizodama i odlikama trajne promjene osobnosti,

10) disocijativni poremećaji,

11) poremećaji koordinacije, rigor, tremor,
koreotični i atetotični pokreti, Sclerosis multiplex, M. Wilson, M. Parkinsoni;
piramidne i ekstrapiramidne bolesti, paralize i paralitički sindromi koji bitno
utječu na sigurno upravljanje vozilom,

12) epilepsija (osim medicinski kontroliranih
slučajeva koji nisu imali napad najmanje posljednje dvije godine), uz uvjet da
lijekovi koje vozač ili kandidat za vozača uzima kao terapiju nisu
kontraindicirani prema listi lijekova određenoj posebnim propisom,

13) poremećaji spavanja (katapleksija,
narkolepsija), ukoliko su refrakterne na terapiju,

14) neurološke bolesti i stanja te anomalije,
prirođene i stečene: živaca i mišića, stanja iza ozljeda mozga i kralješničke
moždine sa psihičkim i neurološkim ispadima koje utječu na sigurno upravljanje
vozilom, a za koje se ne može na odgovarajući način adaptirati vozilo,

15) tumori CNS-a i ostalih lokalizacija koji
utječu na sigurno upravljanje vozilom,

16) nespecifične i specifične upalne bolesti
CNS-a i ostalog živčanog sustava, (osim medicinski kontroliranih slučajeva gdje
je prošlo najmanje šest mjeseci od izlječenja i ako nema posljedica koje utječu
na sigurno upravljanje vozilom),

17) sistemske, cerebrovaskularne,
demijelinizirajuće bolesti, kao i degenerativne bolesti živčanog sustava koje
utječu na sigurno upravljanje vozilom, ako se terapijom ili na drugi način ne
može osigurati sigurno upravljanje vozilom,

18) nasljedne i stečene neuropatije, bolesti
perifernog živčanog sustava, te bolesti mioneuralnih veza i mišića, progresivne
bolesti mišića, koje utječu na sigurno upravljanje vozilom, ako se terapijom ne
može postići sigurno upravljanje vozilom,

19) ostale bolesti i stanja iz područja
psihijatrije i neurologije koje utječu na sigurno upravljanje vozilom.

b) bolesti i stanja organa vida

1) prirođene i stečene bolesti, stanja i
anomalije organa vida koje utječu na sigurno upravljanje vozilom, ako nisu
medicinski uspješno korigirane,

2) oštrina vida oba oka, nekorigirana ili
korigirana manja od 0,8 u zbroju, uz uvjet da jedno oko ima vid najmanje 0,5 i
da je vidno polje uredno. Ako osoba ima samo jedno oko, oštrina vida tog oka,
nekorigirana ili korigirana mora biti najmanje 0,8 uz uredno vidno polje,

3) ako je suženje vidnog polja temporalno, a
širina najmanje 120 stupnjeva, uz eliminaciju utjecaja monokularnih skotoma te
urednu oštrinu vida oba oka,

4) ostale bolesti i stanja organa vida koja
imaju utjecaj na sigurno upravljanje vozilom.

c) bolesti i stanja organa sluha i ravnoteže

1) prirođene i stečene bolesti, stanja i
anomalije organa sluha i ravnoteže koje utječu na sigurno upravljanje vozilom,
a koje se ne mogu medicinski uspješno korigirati,

2) bolesti vestibularnog aparata i poremećaj
ravnoteže koje se ne mogu medicinski uspješno korigirati,

3) ostale bolesti i stanja organa sluha i
ravnoteže koja imaju utjecaj na sigurno upravljanje vozilom.

d) bolesti i stanja srca i krvnih žila

1) prirođene i stečene bolesti, stanja i
anomalije srca i krvnih žila koje utječu na sigurno upravljanje vozilom, osim
medicinski uspješno korigiranih slučajeva uz koje je upravljanje vozilom
sigurno,

2) koronarna bolest s učestalim napadima angine
pectoris, dok se terapijom ili drugim oblicima liječenja ne postigne stabilno
stanje pri kojem je upravljanje vozilom sigurno,

3) infarkt miokarda, osim nakon što je prošlo
najmanje šest mjeseci od infarkta i uspješno provedene rehabilitacije te bez
angine pektoris i posljedica koje utječu na sigurno upravljanje vozilom,

4) poremećaji ritma i bolesti srca s
poremećajima svijesti, koji se ne mogu terapijski regulirati,

5) kompletni srčani blok, osim medicinski
kontroliranih slučajeva nakon ugradnje elektrostimulatora (pace-maker),

6) urođene i stečene bolesti srca (valvularnog
aparata i drugih struktura srca) i krvnih žila ako nisu operativno korigirane i
ako utječu na sigurno upravljanje vozilom,

7) kronično plućno srce sa znacima
dekompenzacije, za vrijeme dok bolest nije uspješno liječena i utječe na
sigurno upravljanje vozilom,

8) stanje nakon perikarditisa sa znacima
konstrikcije, dok utječe na sigurno upravljanje vozilom,

9) hipertonija sa sistoličkim tlakom višim od
160 ili dijastoličkim višim od 100 mm Hg dok nije terapijski uspješno
kontrolirana i dok utječe na sigurno upravljanje vozilom,

10) ostale bolesti i stanja srca i krvnih žila
koje utječu na sigurnost upravljanja vozilom.

e) bolesti i stanja lokomotornog sustava

1) prirođene i stečene bolesti, stanja i
anomalije lokomotornog sustava koje utječu na sigurno upravljanje vozilom,

2) kronične upalne bolesti mišićno-koštanog
sustava koje se terapijski ne mogu dovesti u stanje za sigurno upravljanje
vozilom,

3) deformiteti, kontrakture ili nedostatak, koji
oštećuju funkciju dijela ili cijelog ekstremiteta, a za koje se ne može na
odgovarajući način adaptirati vozilo,

4) ostale bolesti i stanja lokomotornog sustava
koja imaju utjecaj na sigurnost upravljanja vozilom.

f) bolesti i stanja ostalih organskih sustava i
sve ostale bolesti i stanja koja imaju utjecaj na sigurno upravljanje vozilom.

Članak 14.

Uvjerenjem o zdravstvenoj sposobnosti daje se
ocjena zdravstvene sposobnosti kandidata.

Ocjena iz stavka 1. ovoga članka donosi se u
roku od 10 dana od početka zdravstvenog pregleda, a najkasnije u roku od 30
dana ako je potrebna dodatna medicinska obrada.

Članak 15.

Uvjerenjem o zdravstvenoj sposobnosti koje kandidat
za vozača mora priložiti u postupku izdavanja vozačke dozvole, a vozač nakon
redovnog ili izvanrednog nadzornog zdravstvenog pregleda, pri produženju
valjanosti vozačke dozvole za vozače kojima upravljanje vozilom nije osnovno
zanimanje, može biti navedena jedna od sljedećih mogućih ocjena:

1. sposoban (navesti kategoriju),

2. sposoban uz uporabu određenih pomagala ili
adaptaciju vozila (navesti kategoriju i vrstu pomagala/adaptacije),

3. sposoban uz vremensko ograničenje – (navesti
kategoriju i rok ponovnog zdravstvenog pregleda). Vozača i kandidata za vozača
liječnik mora upoznati s razlozima za ograničenje,

4. sposoban uz uporabu određenih pomagala
(navesti kategoriju i vrstu pomagala) i uz vremensko ograničenje (navesti
kategoriju i rok ponovnog zdravstvenog pregleda). Vozača i kandidata za vozača
liječnik mora upoznati sa razlozima zbog kojeg mu je odredio kontrolni
zdravstveni pregled, odnosno upoznati ga s razlozima za ograničenje,

5. privremeno nesposoban (navesti kategoriju i
trajanje privremene nesposobnosti)

Privremena nesposobnost ne može biti kraća od
tri mjeseca. Obvezno je navesti odredbu članka i stavka ovoga Pravilnika na
temelju kojeg je ocjena donesena. Vozača i kandidata za vozača liječnik mora
upoznati s razlozima privremene nesposobnosti,

6. trajno nesposoban, (navesti kategoriju trajne
nesposobnosti)

Obvezno je navesti odredbu članka i stavka ovoga
Pravilnika na temelju kojeg je ocjena donesena. Vozača i kandidata za vozača
liječnik mora upoznati s razlozima privremene nesposobnosti.

Članak 16.

Vozač i kandidat za vozača ima pravo prigovora
na dobiveno uvjerenje o zdravstvenoj sposobnosti drugostupanjskom zdravstvenom
povjerenstvu, sukladno članku 234. točki 1. Zakona o sigurnosti prometa na
cestama.

Članak 17.

Na izvanredni nadzorni zdravstveni pregled
upućuje se vozač za kojeg se opravdano sumnja da zbog zdravstvenih razloga više
nije sposoban sigurno upravljati vozilom.

Na izvanredni nadzorni zdravstveni pregled
uputit će se vozač i instruktor vožnje kod kojih je utvrđen udio alkohola u
organizmu viši od 1,50 g/kg ili je utvrđeno da u organizmu ima opojnih droga
kao i vozač i instruktor vožnje koji se odbiju podvrći ispitivanju imaju li u
organizmu alkohola ili opojnih droga, nakon pravomoćnosti odluke o prekršaju.

Izvanredni nadzorni zdravstveni pregled zbog
razloga iz stavka 1. ovoga članka sastoji se najmanje od sljedećih pregleda:

1. kompletnog pregleda specijalista medicine
rada (anamneza, kompletan status),

2. izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije propisano,

3. funkcionalnog ispitivanja ili pregleda
psihologa, odnosno specijalista specijalnosti po kojem je dano ograničenje.

Izvanredni nadzorni zdravstveni pregled iz
stavka 1. ovoga članka obavljaju zdravstvene ustanove i trgovačka društva koja
obavljaju djelatnost medicine rada i specijalisti medicine rada u privatnoj
praksi koje je za to ovlastio ministar nadležan za zdravstvo.

Izvanredni nadzorni zdravstveni pregled iz
stavka 2. ovoga članka obavljaju zdravstvene ustanove i trgovačka društva koja
obavljaju djelatnost medicine rada i specijalisti medicine rada u privatnoj
praksi koje je za to ovlastio ministar nadležan za zdravstvo uz pribavljeno
prethodno mišljenje ministra nadležnog za unutarnje poslove.

Nadzorni pregled u roku kraćem od propisanog
ovim Pravilnikom obavlja se u roku navedenom u uvjerenju o zdravstvenoj
sposobnosti.

Članak 18.

Zdravstveni pregledi vozača i kandidata za
vozače kojima je upravljanje vozilom osnovno zanimanje sukladno ovom Pravilniku
su:

– Zdravstveni pregled za dobivanje vozačke
dozvole,

– Zdravstveni pregled prije početka
zapošljavanja na mjestu vozača,

– Redovni nadzorni zdravstveni pregled vozača,

– Izvanredni nadzorni zdravstveni pregled
vozača.

Članak 19.

Zdravstveni pregled za dobivanje vozačke dozvole
vozača kojima je upravljanje vozilom osnovno zanimanje i zdravstveni pregled
prije početka zapošljavanja na mjestu istih sastoji se od najmanje od sljedećih
pregleda:

– kompletnog pregleda specijalista medicine rada
(anamneza, kompletan status), elektrokardiogram, spirometrija,

– ispitivanje vidnih funkcija: oštrine vida
(naturalnog, korigiranog), bulbomotorike, raspoznavanja boja, vidnog polja,
adaptacije na tamu (niktometrija),

– audiometrije i ispitivanja ravnoteže,

– psihologijskog testiranja (intelektualne
sposobnosti i osobnosti)

– laboratorijski standard: KKS, SGOT, SGPT, GGT,
urea, kreatinin, određivanja šećera u krvi, sediment urina,

– ako je za donošenje konačne ocjene zdravstvene
sposobnosti potrebno dodatno mišljenje specijalista drugih specijalnosti,
pregledanik će biti upućen istima, ovisno o indikaciji,

– izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije propisano.

Članak 20.

Redovni nadzorni zdravstveni pregled obavlja se
svake dvije godine.

Redovni nadzorni zdravstveni pregled vozača
kojima je upravljanje vozilom osnovno zanimanje sastoji se najmanje od
sljedećih pregleda:

– kompletnog pregleda specijalista medicine rada
(anamneza, kompletan status), EKG, spirometrija,

– ispitivanja vidnih funkcija: oštrine vida
(naturalnog, korigiranog), bulbomotorike, raspoznavanja boja, vidnog polja,
adaptacije na tamu (niktometrija),

– audiometrije i ispitivanja ravnoteže,

– određivanja šećera u krvi,

– ako je za donošenje konačne ocjene zdravstvene
sposobnosti potrebno dodatno mišljenje specijalista drugih specijalnosti,
pregledanik će biti upućen istima, ovisno o indikaciji,

– izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije propisano.

Članak 21.

Vozači i kandidati za vozače kojima je
upravljanje vozilom osnovno zanimanje dužni su se podvrgnuti redovnom nadzornom
zdravstvenom pregledu svake dvije godine.

Članak 22.

Vozači i kandidati za vozače kojima je
upravljanje vozilom osnovno zanimanje neovisno o vrsti pregleda, ocjenjuju se
nesposobnima za upravljanje motornim vozilom ako uz uvjete iz članka 13. ovoga
Pravilnika boluju i od sljedećih bolesti ili stanja:

a) bolesti ili stanja iz područja psihologije,
psihijatrije i neurologije:

– svi oblici smanjene intelektualne
učinkovitosti koji se označavaju kao granični ili ispod toga, bez obzira na
etiologiju,

– svi oblici epilepsije, katapleksije,
narkolepsije i drugi poremećaji svijesti neovisno o terapiji,

– prirođene i stečene bolesti, stanja i
anomalije živaca i mišića koje utječu na sigurno upravljanje vozilom,

– hemiplegija i hemipareza, bez obzira na
mogućnost adaptacije vozila,

– bolesti i ozljede kralješničke moždine i
živaca s posljedicama koje onemogućavaju sigurno upravljanje vozilom,

– ostale bolesti i stanja koja utječu na sigurno
upravljanja vozilom.

b) bolesti i stanja organa vida

– oštrina vida svakog oka; sa ili bez korekcije
manja od 0,8, odnosno ako je oštrina jednog oka 1,0 tada oštrina drugog oka
mora biti najmanje 0,6. Ako se ta oštrina vida postiže korekcijom, dioptrija ne
smije biti veća od 6,0 s tim da je vidno polje oba oka potpuno uredno,

– ispad bulbomotorike i poremećaj prostornog
vida,

– poremećaj adaptacije na tamu (niktometrija),

– poremećaj u raspoznavanju boja: protanopija (crvena)
i deuteranopija (zelena),

– ostale bolesti i stanja organa vida koja imaju
utjecaj na sigurno upravljanje vozilom

c) bolesti i stanja organa sluha i ravnoteže

– oštećenje sluha jednog ili oba uha veće od
40dB na frekvencijama 500, 1000 i 2000 Hz, sa ili bez slušnog amplifikatora,

– ukoliko je sluh na jednom uhu potpuno uredan,
na drugom manji od 50dB na frekvencijama 500, 1000 i 2000 Hz, sa ili bez
slušnog amplifikatora,

– ostale bolesti i stanja organa sluha i
ravnoteže kada utječu na sigurno upravljanje vozilom.

d) bolesti i stanja srca i krvnih žila

– bolesti srca sa smetnjama provođenja;
kompletni srčani blok, AV blok II stupnja, blok lijeve grane Hisovog snopa,

– hipertonična bolest s komplikacijama i tlakom
višim od 140/90 mmHg,

– za profesionalne vozače C, C1+E, C+E, D, D+E,
F i H kategorije: stanja poslije operacija srca zbog koronarne bolesti
(premosnice) ili poremećaja ritma (ugrađen elektrostimulator), kada utječu na
sigurno upravljanje vozilom,

– ostale bolesti i stanja srca i krvnih žila
kada utječu na sigurno upravljanje vozilom,

f) bolesti i stanja gastrointestinalnog i
genitourinarnog sustava

– ciroza jetre s komplikacijama,

– kod uredne trudnoće nakon 4. mjeseca trudnoće,
osim za vozačice taksija koje ne smiju voziti od trenutka saznanja za trudnoću;
kod ugrožene trudnoće za cijelo vrijeme trudnoće,

– bolesti prostate, stanja nakon operacije gdje
je kontraindicirano dugotrajno sjedenje,

– ostale bolesti i stanja gastrointestinalnog i
genitourinarnog sustava kada utječu na sigurno upravljanje vozilom,

g) bolesti i stanja endokrinog sustava

– diabetes mellitus – svi oblici osim medicinski
kontroliranih bez komplikacija, koji su regulirani dijetom ili oralnim
antidijabeticima osim onih koji izazivaju hipoglikemički učinak,

– teži oblici hiper i hipotireoze,

– ostale bolesti i stanja endokrinog sustava
kada utječu na sigurno upravljanje vozilom,

h) bolesti i stanja krvi i krvotvornog sustava

– maligne hemopatije i retikuloze,

– anemije težeg stupnja; hemoragični sindromi,
bolesti koagulacije,

– ostale bolesti i stanja krvi i krvotvornog
sustava kada utječu na sigurno upravljanje vozilom,

i) bolesti i stanja lokomotornog sustava

– deformiteti, kontrakture ili nedostatak, koji
oštećuju funkciju; dijela ili cijelog ekstremiteta, neovisno o mogućnosti
adaptiranja vozila,

– ostale bolesti i stanja lokomotornog sustava
koja imaju utjecaj na sigurnost upravljanja vozilom profesionalnih kategorija.

j) ostale bolesti i stanja koja imaju utjecaj na
sigurnost upravljanja vozilom profesionalnih kategorija.

Članak 23.

Ako je vozačima i kandidatima za vozače kojima
je upravljanje vozilom osnovno zanimanje tijekom vožnje potrebno neko pomagalo
isto je obvezno navesti u uvjerenju o zdravstvenoj sposobnosti te u vozačkoj
dozvoli.

Članak 24.

Poslodavac je obvezan uputiti radnika na redovni
nadzorni pregled svake dvije godine, a na izvanredni nadzorni zdravstveni
pregled i izvan određenog roka redovnih nadzornih pregleda od dvije godine te
snositi troškove pregleda u sljedećim slučajevima:

– nakon povratka s bolovanja duljeg od 6
mjeseci,

– nakon prekida rada duljeg od vremena važenja
prethodnog uvjerenja,

– ako uoči promjene zdravstvenog stanja radnika
koje bi mogle biti zapreka za sigurno upravljanje motornim vozilom.

Članak 25.

Uvjerenjem o zdravstvenoj sposobnosti koje vozač
ili kandidat za vozača kojima je upravljanje vozilom osnovno zanimanje dobiva
nakon završenog liječničkog pregleda, neovisno o vrsti pregleda i dodatne
obrade ako je bila potrebna, navodi se:

– sposoban (navesti kategoriju),

– sposoban uz uporabu određenih pomagala
(navesti kategoriju i vrstu pomagala),

– sposoban uz vremensko ograničenje (navesti
kategoriju i rok ponovnog zdravstvenog pregleda). Vozača i kandidata za vozača
liječnik mora upoznati sa razlozima zbog kojeg mu je odredio kontrolni
zdravstveni pregled, odnosno upoznati ga s razlozima za ograničenje,

– sposoban uz uporabu određenih pomagala
(navesti kategoriju i vrstu pomagala) i uz vremensko ograničenje (navesti
kategoriju i rok ponovnog zdravstvenog pregleda). Vozača i kandidata za vozača
liječnik mora upoznati sa razlozima zbog kojeg mu je odredio kontrolni
zdravstveni pregled, odnosno upoznati ga s razlozima za ograničenje,

– privremeno nesposoban (navesti kategoriju i
trajanje privremene nesposobnosti),

– Privremena nesposobnost ne može biti kraća od
tri mjeseca. Obvezno je navesti odredbu članka i stavka ovoga Pravilnika na
temelju kojeg je ocjena donesena. Vozača i kandidata za vozača liječnik mora
upoznati s razlozima privremene nesposobnosti,

– trajno nesposoban (navesti kategoriju),

– Obvezno je navesti odredbu članka i stavka
Pravilnika po kojem je ocjena donesena. Vozača i kandidata za vozača liječnik
mora upoznati s razlozima nesposobnosti.

Članak 26.

Na izvanredni nadzorni zdravstveni pregled
upućuje se vozač za kojeg se opravdano sumnja da zbog zdravstvenih razloga više
nije sposoban sigurno upravljati vozilom.

Na izvanredni nadzorni zdravstveni pregled
uputit će se vozač kod kojeg je utvrđen udio alkohola u organizmu viši od 0,00
g/kg ili je utvrđeno da u organizmu ima opojnih droga kao i vozač koji se
odbije podvrći ispitivanju da li ima u organizmu alkohola ili opojnih droga,
nakon pravomoćnosti odluke o prekršaju.

Nadzorni izvanredni zdravstveni pregled iz
stavka 1. ovoga članka sastoji se najmanje od sljedećih pregleda:

– kompletnog pregleda specijalista medicine rada
(anamneza, kompletan status),

– izvatka iz liječničkog kartona o kroničnim
bolestima od kojih pregledanik boluje, a koje predstavljaju kontraindikaciju za
sigurno upravljanje motornim vozilom, koji dostavlja izabrani liječnik po
potrebi, osim ako drugim propisima nije drukčije propisano,

– funkcionalnog ispitivanja ili pregleda
psihologa, odnosno specijalista specijalnosti po kojem je dano ograničenje.

Izvanredni nadzorni zdravstveni pregled iz
stavka 1. ovoga članka obavljaju zdravstvene ustanove i trgovačka društva koja
obavljaju djelatnost medicine rada i specijalisti medicine rada u privatnoj
praksi koje je za to ovlastio ministar nadležan za zdravstvo.

Izvanredni nadzorni zdravstveni pregled iz
stavka 2. ovoga članka obavljaju zdravstvene ustanove i trgovačka društva koja
obavljaju djelatnost medicine rada i specijalisti medicine rada u privatnoj
praksi koje je za to ovlastio ministar nadležan za zdravstvo uz pribavljeno
prethodno mišljenje ministra nadležnog za unutarnje poslove.

Članak 27.

Opseg izvanrednog nadzornog zdravstvenog
pregleda iz članka 231. stavka 3. Zakona o sigurnosti prometa ma cestama
utvrđuje doktor medicine specijalist medicine rada ovisno o razlogu upućivanja
na izvanredni nadzorni zdravstveni pregled u zdravstvenoj ustanovi, trgovačkom
društvu i specijalističkoj ordinaciji medicine rada sukladno članku 231. stavku
7. Zakona o sigurnosti prometa na cestama.

Članak 28.

Nadzorni izvanredni zdravstveni pregled u roku
kraćem od propisanog ovim Pravilnikom sastoji se najmanje od sljedećih
pregleda:

– kompletnog pregleda specijalist medicine rada
(anamneza, kompletan status),

– izvatka iz liječničkog kartona koji dostavlja
izabrani liječnik o kroničnim bolestima od kojih pregledanik boluje, a koje
predstavljaju kontraindikaciju za sigurno upravljanje motornim vozilom po
potrebi,

– funkcionalnog ispitivanja ili pregleda
psihologa, odnosno specijalista nadležne specijalnosti po kojem je dano
ograničenje,

– kod alkoholiziranog vozača, kod vozača za
kojeg postoji opravdana sumnja da je uzimao drogu ili lijekove kod čijeg je
uzimanja kontraindicirano upravljanje motornim vozilom, vrijednosti alkohola,
droge i lijekova utvrđivat će se u ustanovama i tijelima koja određuje ministar
nadležan za unutarnje poslove uz suglasnost ministra nadležnog za zdravstvo.

Članak 29.

Ministar nadležan za zdravstvo osniva
drugostupanjsko zdravstveno povjerenstvo za vozače kojima upravljanje vozilom
nije osnov­no zanimanje te drugostupanjsko zdravstveno povjerenstvo za vozače
kojima je upravljanje vozilom osnovno zanimanje.

Članak 30.

Danom stupanja na snagu ovoga Pravilnika
prestaju važiti odred­be Pravilnika o zdravstvenim uvjetima kojima moraju
udovoljavati vozači motornih vozila (»Narodne novine« broj 53/91).

Članak 31.

Ovaj Pravilnik stupa na snagu osmoga dana od
objave u »Narod­nim novinama«.

Klasa: 500-01/04-08/7

Urbroj: 534-06-01/02-05-1

Zagreb, 21. srpnja 2005.

Ministar

**doc. dr. sc. Neven Ljubičić**, v. r.

Pravilnik, NN 92/2005-1846